Redery mag vlugte hervatCemAir se 23 vliegtuie mag binnekort weer opstyg. Foto: Wikipedia Die Burgerlike Lugvaartowerheid (BLO) sê CemAir sal uiteindelik aan die voorwaardes van sy bedryfsertifikate moet voldoen, wat die weg sal baan vir die private lugredery om aan die goedgekeurde veiligheidsvereistes te voldoen. “Dis moontlik goeie nuus vir die lugredery se kliënte, wat enkele dae lank gestrand is toe die BLO, as ŉ laaste uitweg om die lugredery te dwing om aan sy sertifikaatvoorwaardes te voldoen, besluit het om CemAir se bedryfsertifikate… op te skort,” sê die owerheid. “Strydig met die lugredery se aankondiging van ŉ hofoorwinning, meen die BLO dat lugvaartveiligheid die eintlike wenner in dié geval is,” sê die owerheid. “Dit is omdat die hof nie die lugredery daarvan vrygeskeld het om sy lisensievoorwaardes na te kom nie.” Die partye het ŉ ooreenkoms bereik, wat ŉ hofbevel gemaak is. Die hof het ŉ tussentydse bevel uitgereik hangende die finale besluit oor ŉ appèl wat CemAir by die direkteur van burgerlike lugvaart wil indien. Die opskorting van CemAir se bedryfsertifikate is gevolglik tydelik opgehef. CemAir, wat na 11 bestemmings in sewe van Suid-Afrika se provinsies vlieg, sê intussen op sy webwerf hy sal binnekort sy planne aankondig om sy diens weer op dreef te kry nadat sy dringende aansoek in die hooggeregshof om BLO se opskorting van sy bedryfsertifikate ter syde te stel, geslaag het.